

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

APSTIPRINĀTS

ar Ogres novada pašvaldības domes

09.07.2025. sēdes lēmumu

(protokols Nr.3; 6.)

**IEKŠĒJIE NOTEIKUMI**

Ogrē

|  |  |  |
| --- | --- | --- |
| 2025. gada 9. jūlijā |  | Nr. 8/2025 |
|  |  |  |

**Ogres novada pašvaldības domes deputātu ētikas kodekss**

*Izdoti saskaņā ar Valsts pārvaldes iekārtas likuma*

*72. panta pirmās daļas 2. punktu, 73. panta pirmās daļas 4. punktu*

*un Pašvaldību likuma 50. panta pirmo daļu*

**I. Vispārīgie jautājumi**

1. Ogres novada pašvaldības (turpmāk – pašvaldība) domes deputātu ētikas kodeksa (turpmāk – Ētikas kodekss) mērķis ir iedibināt augstus ētiskas uzvedības standartus pašvaldības domes deputātiem (turpmāk – domes deputāts), veicinot viņu likumīgu un godprātīgu darbu vietējās sabiedrības interesēs un tādējādi stiprinot sabiedrības cieņu un uzticēšanos domei kā vietējās pārvaldes augstākajai lēmējinstitūcijai.

2. Ētikas kodekss ir saistošs visiem domes deputātiem, un tas ietver domes deputāta profesionālās ētikas principus, normas un ieteikumus, kas jāievēro gan attieksmē pret darbu, gan savstarpējā saskarsmē un komunikācijā, kā arī attiecībās ar citām institūcijām, darbiniekiem un sabiedrību kopumā.

3. Situācijās, kuras nav tieši regulētas Ētikas kodeksā, domes deputāts rīkojas saskaņā ar vispārpieņemtajām ētikas normām un sabiedrībā atzītajiem uzvedības principiem.

**II. Vispārējie ētikas pamatprincipi**

4. Domes deputāts savā darbībā vienmēr ievēro normatīvo aktu prasības, savas tiesības izmanto pamatoti, godprātīgi un attaisnojami, kā arī izvērtē, vai tās ir savienojamas ar labiem tikumiem. Jebkura neatļauta vai nepieklājīga rīcība, kā arī tās pieļaujamība, kuras mērķis ir pretrunā ar reliģiju, likumu, pašvaldības domes lēmumiem vai labiem tikumiem, vai kura vērsta uz likuma vai lēmuma apiešanu, tiek uzskatīta par domes deputāta neētisku rīcību.

5. Pildot savus amata pienākumus, domes deputāts:

5.1. ir morāli atbildīgs par savu rīcību (runām, jautājumiem, debatēm, balsojumiem un izteikumiem par balsojumu motīviem);

5.2. aizstāvot savu viedokli un balsojot par lēmumiem, balstās uz pārbaudītu informāciju un objektīviem faktiem, to godīgu interpretāciju un argumentāciju, ievērojot personu vienlīdzību likuma priekšā;

5.3. ir paškritisks – ja kļūdījies, atzīst savas kļūdas, cenšas tās labot, atvainojas par neētisku rīcību, ja tādu pieļāvis;

5.4. ir atsaucīgs attieksmē pret sabiedrību un plašsaziņas līdzekļiem, nekavē objektīvas informācijas nonākšanu atklātībā, nesniedz nepatiesu, maldinošu vai sagrozītu informāciju sabiedrībai;

5.5. nelieto tādus izteikumus un neatbalsta tādu rīcību, ko var uztvert kā aicinājumu uz prettiesisku darbību, nepieļauj šādas rīcības slēpšanu;

5.6. neizmanto iegūto konfidenciālo informāciju savās privātajās vai ar domes deputātu saistītu personu privātajās interesēs, neizpauž šo informāciju prettiesiskā veidā;

5.7. atturas no pašmērķīgas izrādīšanās un nepamatotu, populistisku izteicienu, uzskatu un viedokļu paušanas pašvaldības domes izveidoto komiteju un domes sēdēs;

5.8. ir pieklājīgs pret citiem domes deputātiem, pašvaldības administrācijas darbiniekiem un ikvienu sabiedrības locekli, publiskos izteikumos izvairās no cieņu aizskarošiem vārdiem, žestiem un citādas rīcības;

5.9. neizvairās no atbildēšanas uz jautājumiem par savu darbu, izņemot jautājumus, kas skar konfidenciāla rakstura informāciju vai viņa privāto dzīvi;

5.10. nepieņem privātu uzaicinājumu un nepiedalās pasākumā vai izvairās no citādas situācijas, ja sakarā ar to var rasties aizdomas par pašvaldības prestiža aizskārumu;

5.11. sabiedriskās vietās nedrīkst atrasties acīmredzamā alkohola vai psihotropo vielu reibumā vai klaji nepiedienīgā izskatā;

5.12. ārpus darba laika izvēlas tādu uzvedības stilu, kas sabiedrībā nerada šaubas par viņa spējām godprātīgi veikt savus domes deputāta pienākumus;

5.13. pēc iespējas racionālāk lieto viņam piešķirto pašvaldības mantu un līdzekļus;

5.14. izrāda cieņu pret pašvaldības domes koleģiāli pieņemtajiem lēmumiem un atturas no to publiskas noniecināšanas vai diskreditēšanas, pat ja viņš personīgi tiem nepiekrīt, kritiku par pieņemtajiem lēmumiem paužot korekti, balstoties uz faktiem, ievērojot pašvaldības institūciju autoritāti un demokrātiskās lēmumu pieņemšanas principus;

5.15. savā publiskajā saziņā, tai skaitā sociālajos medijos, izsakās cieņpilni, konstruktīvi un atbildīgi, atturoties no rupjiem, aizskarošiem vai diskriminējošiem izteikumiem, kā arī no izteikumiem, kas grauj sabiedrības uzticēšanos pašvaldības darbībai vai rada nepamatotu spriedzi vietējā sabiedrībā;

5.16. izrāda cieņu pret pašvaldības oficiālajiem simboliem un piemiņas vietām, atturoties no jebkādas rīcības vai izteikumiem, kas var noniecināt, apšaubīt vai citādi graut šo simbolu un piemiņas vietu cieņu un nozīmi sabiedrībā, ja attiecīgos simbolus un vietas ir izveidojusi vai atzinusi pašvaldība.

**III. Interešu konflikta un tā šķietamības nepieļaušana**

6. Domes deputāts nepieļauj interešu konflikta veidošanās iespējamību un izvairās no situācijām, kas sabiedrībā var radīt aizdomas par šķietama interešu konflikta pastāvēšanu vai iespējamību, atsakās no savu pienākumu veikšanas vai valsts amatpersonas amata savienošanas visos gadījumos, kad ētisku apsvērumu dēļ varētu tikt apšaubīta domes deputāta darbības objektivitāte un neitralitāte, lai sabiedrībā nerastos iespaids, ka domes deputāts piedalās pašvaldības domes lēmumu pieņemšanā personisko interešu vai apsvērumu ietekmē.

7. Domes deputāts nedrīkst tieši vai netieši ietekmēt citus deputātus vai pašvaldības administrācijas darbiniekus ar mērķi panākt tāda lēmuma pieņemšanu, kas atbilst viņa paša, viņa ģimenes locekļu, radinieku, darījumu partneru vai politisko sabiedroto personiskajām vai mantiskajām interesēm.

**IV. Atbildība un sūdzību izskatīšanas kārtība**

8. Katrs domes deputāts personīgi atbild par Ētikas kodeksa normu ievērošanu.

9. Sūdzību par iespējamu domes deputāta pieļautu Ētikas kodeksa pārkāpumu vai neētisku rīcību pašvaldības domes priekšsēdētājam rakstveidā var iesniegt jebkurš domes deputāts, pašvaldības administrācijas darbinieks vai pašvaldības iedzīvotājs. Sūdzībā norādāmi konkrēti fakti un apstākļi, ja iespējams, pievienojot pierādījumus vai atsauces uz publiski pieejamiem avotiem.

10. Pašvaldības dome ar lēmumu izveido ētikas komisiju 5 (piecu) locekļu sastāvā Ētikas kodeksa pārkāpumu izskatīšanai (turpmāk – Ētikas komisija). Ētikas komisijas sastāvā iekļauj tikai domes deputātus. Ja Ētikas komisijai jāizskata jautājums par domes deputāta iespējamu ētikas pārkāpumu, kurš ir komisijas sastāvā, attiecīgais domes deputāts nepiedalās lietas izskatīšanā un viņa vietā konkrētās lietas izskatīšanai dome ieceļ citu deputātu. Ētikas komisijas darbība balstās uz koleģialitātes, caurskatāmības, godprātības un neitralitātes principiem.

11. Pašvaldības domes priekšsēdētājs saņemto sūdzību nodod Ētikas komisijai izskatīšanai, kas izvērtē iesniegto informāciju saskaņā ar Ētikas komisijas nolikumu.

12. Ētikas komisijai ir pienākums katru sūdzību izskatīt objektīvi, taisnīgi un bez nepamatotas kavēšanās, par to pieņemot lēmumu. Ētikas komisijai ir tiesības pieprasīt papildu informāciju vai paskaidrojumus no iesaistītajām personām. Sūdzības izskatīšana jāveic saprātīgā termiņā, nepārsniedzot 30 dienas no tās saņemšanas, ja vien nav konstatējami objektīvi iemesli termiņa pagarināšanai. Ētikas komisijai jānodrošina iesaistīto personu tiesības tikt uzklausītām un sniegt viedokli.

13. Ja Ētikas komisija konstatē Ētikas kodeksa pārkāpumu, domes deputātam ir pienākums atzīt pieļauto rīcību, atvainoties, ja tas nepieciešams, un veikt pasākumus seku novēršanai. Ētikas komisija ir tiesīga sniegt ieteikumus domes deputātam par turpmāku rīcību un ētiskas uzvedības pilnveidošanu.

14. Par pieņemto lēmumu Ētikas komisija informē domes priekšsēdētāju un sūdzības iesniedzēju, pievienojot īsu lēmuma pamatojumu. Ētikas komisija pieņem lēmumus slēgtā sēdē, un tie netiek publiskoti. Ētikas komisijai ir tiesības pieņemt atsevišķu lēmumu par ētikas pārkāpuma gadījuma publiskošanu, ja tas ir būtisks sabiedrības interesēm vai attiecas uz plašu sabiedrības daļu. Šādā gadījumā informācija tiek publiskota Ogres novada pašvaldības informatīvajā izdevumā un pašvaldības oficiālajā tīmekļa vietnē [www.ogresnovads.lv](http://www.ogresnovads.lv), izņemot gadījumus, kad informācijas izpaušanu ierobežo normatīvie akti. Publikācijā norādāma pārkāpuma būtība, pieņemtais lēmums un attiecīgā domes deputāta sniegtais viedoklis, ja tāds ir izteikts.

15. Ētikas komisijas lēmums par domes deputāta Ētikas kodeksa pārkāpumu nav pārsūdzams.

Domes priekšsēdētāja vietnieks A. Krauja